Verżjoni Vidjo: Beata Tereża ta' Santu Wistin u sħabha "Aħna vittmi ta' żminijietna u jeħtieġ li nissaggrifikaw lilna nfusna biex dan iż-żmien jerġa' jirritorna lejn Alla." ~ Il-Beata Julia Louise (waħda mill-martri) BEATA TEREŻA TA' SANTU WISTIN U SĦABHA Verġni u Martri †1794 Tagħrif: Hekk kif ir-Rivoluzzjoni Franċiża bdiet tidher ixxaqleb għall-agħar, is-16-il Karmelitana Tereżjana tal-monasteru tal-Inkarnazzjoni ta' Compiegne offrew lilhom infushom bħala vittma tas-sagrifiċċju lil Alla, biex iberrdu l-ġustizzja divina u jaqilgħu l-paċi għall-Knisja. Fl-24 ta' Ġunju, 1794 ġew maqbuda u mkaxkrin il-ħabs, fejn għaġġbu lill-oħrajn bil-ferħ tal-ispirtu u t-telqa sħiħa tagħhom f'idejn Alla, waqt li bdew iħeġġu lill-ħabsin kollha jimtlew bil-qawwa billi jemmnu fl-imħabba ta' Alla. Ġew ikkundannati għall-mewt minħabba l-fedeltà sħiħa tagħhom lejn il-Knisja u lejn il-ħajja reliġjuża, kif ukoll minħabba d-devozzjoni kbira li kellhom lejn il-Qalb ta' Ġesù u ta' Marija. Fis-17 ta' Lulju 1794, wara li ġeddu l-wegħdiet tal-Professjoni Reliġjuża fi jdejn Tereża ta' Santu Wistin, flimkien magħha ġew maqtula f'Pariġi waqt li bdew ikantaw innijiet lil Alla u lill-Madonna. Ħsieb : Ir-Rivoluzzjoni Franċiża bdiet fl-1789. Is-sorjijiet ta' Compiegne, ġew iddikjarati lajċi: ma jistgħux jilbsu ta' sorijiet, il-proprjetà tagħhom ġiet sekwestrata u ġew mkeċċijin mill-kunvent. Inqasmu f'erba' gruppi u alloġġjati f'dar għal kull grupp, qrib il-Knisja ta' Sant'Antnin. Għexu kif setgħu r-regola u l-ħajja flimkien. Fl-1794, is-sorijiet ġew arrestati u meħudin f'Pariġi u ttrattati b'mod brutali u oxxen, neżżgħuhom mill-ilbies tagħhom u libbsuhom biċċa xkora. Ħaduhom quddiem tliet imħallfin u l-prosekutur kien Fouquier Thinvile. Ma tħallewx li jkollhom min jiddefendihom. Ġew akkużati li kienu fanatiċi. L-akkużi kienu kollha bla provi u infantili. Swor Marie-Henrietta staqsietu x'ried jgħid biha l-kelma "fanatiċi". Fouquier Thinville wieġeb: "Moħħkom ta' tfal temmnu fil-ħmerijiet u għandkom użanzi redikoli." Daħlet ħdejn sħabha u qaltilhom: "Qed tisimgħuh, għax qed ngħixu r-Reliġjon Nisranija, għandna x-xorti li ser immutu għal Alla." Rikkbuhom fuq karrettun għal post fejn kellhom jirċievu l-giljottina, fost it-tgħajjir u ż-żuffjett tan-nies. Matul il-vjaġġ li ħa aktar minn siegħa, is-sorijiet kantaw is-Salm 51 (Miserere), is-Salve Reġina, it-Te Deum u talb tal-agonizzanti. L-imġiba tagħhom għaġġbet kemm lin-nies u l-uffiċjali li kienu miġburin hemmhekk jarawhom telgħin waħda wara l-oħra, jitolbu għal fuq il-ġatiblu tal-forka. Telgħu u bdew miż-żgħira l-ewwel u s-superjura l-aħħar. Kienu 16-il soru. Il-ġisem tagħhom ġie mitfugħ mill-ewwel ġo fossa flimkien mal-1282 martri oħra, kollha vittmi tat-terrur. Dawn in-nisa kienu: Il-prijura, Swor M. Tereża Madaleine Ladoine li kellha 42 sena, karattru ħelu, fuq tagħha, edukata ħafna u mara mżejna b'kull virtù. Is-sotto prijura, Swor Sanit-Louis (Mary Anne Brideau), mara ta' fommha sieket u kienet metikuluża ħafna fil-qadi ta' dmirijietha u r-regola. Il-Beata Charlotte (Mary Anne Thouret) li meta kienet tifla qatt ma kellha l-idea li tidħol soru. Ta' 20 sena sabet ruħha f'inċident li ma nafux x'kien, li kien kaġun li daħlet soru. Batiet ħafna waqt in-novizzjat. Il-Beata Euphrasia (Mary Claude Brard), mara li ma kellhiex kwiet f'ġisimha, fuq tagħha, kellha temperament eċċessiv, li minn naħa kienet eċċessiva fil-penitenzi li kienet tagħmel u min-naħa l-oħra biċ-ċajt li kienet tgħid man-nies tal-familji rjali li kienu jiġu jżurha. Kienet tinqala' ħafna biex tikteb l-ittri. Il-Beata Henrietta (Gabrielle de Croissy), kienet in-neputija tal-ministru tar-Re Colbert. Il-Beata Julia Louise li kienet romlot, ir-raġel tagħha miet wara ftit żmien taż-żwieġ. Damet ħafna biex taddatta ruħha għall-ħajja tal-kunvent. Waħda mis-sentenzi li kitbet tista' tiġi applikata għall-oħrajn li jiġu jew ġew quddiem it-tbatijiet u l-persekuzzjoni: "Aħna vittmi ta' żminijietna u jeħtieġ li nissaggrifikaw lilna nfusna biex dan iż-żmien jerġa' jirritorna lejn Alla." Il-Beata Mary Henrietta (Annette Pelras) li għall-mistoqsija li għamlet lil Fouquier Thinville, x'ried ifisser bil-kelma "fanatiċi" ġabet fuqha u fuq sħabha l-kundanna tal-mewt. Iż-żewġ Beati Catherine u Tereża Soiron, li kienu sorijiet li jagħmlu l-qadi kollu. Tereża kienet mara sabiħa u rrifjutat post mal-Prinċipessa de Lamballe. Waħda minn dawn is-16 kienet taħt it-30 sena, l-akbar waħda kellha 78 sena. U int, x'lesta ssofri bi mħabba għal Kristu? Talba : O Mulej, il-Beata Tereża ta' Santu Wistin u sħabha, laqgħu bil-qalb is-sejħa tiegħek biex jaqdu l-missjoni tagħhom bħala Karmelitani Tereżjani umbagħad mietu martri b'kant ta' tifħir lejk fuq fommhom, agħtina li għat-talb tagħhom, aħna naqdu r-rwol tagħna fil-Knisja llum b'ġenerożità, b'impenn nisrani u b'kuraġġ quddiem kull ostaklu li naffaċċjaw. Bi Kristu Sidna. Ammen. English Version: http://carmelitesisters.ie/blessed-teresa-of-st-augustine-and-her-companions/ Alternative Reading: https://ocarm.org/en/content/liturgy/bl-teresa-st-augustine-and-companions-ocd-virgins-and-martyrs-m Wikipedia: https://en.wikipedia.org/wiki/Martyrs_of_Compi%C3%A8gne Nota: It-Tagħrif dwar dawn il-qaddisin tal-lum huwa meħud mill-fuljett Signum Fidei . __ATA.cmd.push(function() { __ATA.initDynamicSlot({ id: 'atatags-26942-5ed64ec2af280', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });
17 ta' Lulju: Beata Tereża ta' Santu Wistin u sħabha